সাহিত্য সম্মেলনের শেষ অধিবেশনে সভাপতিত্ব করেন কবি আশিস সান্যাল। এ-অধিবেশনে কবিতাপাঠে অংশ নেন কবি রুবী রহমান, আলতাফ হোসেন, শিহাব সরকার, টোকন ঠাকুর, ওবায়েদ আকাশ, শাহনাজ নাসরীন, আহমেদ মুনির, আসমা বীথি ও ফজলুর রহমান বাবলু। তিন দিনব্যাপী পুরো সাহিত্য অধিবেশন সঞ্চালন করেন নাট্যসংগঠক মু. আনোয়ার হোসেন রনি ও ফারজানা জাহান শারমিন। সবশেষে সমাপনী বক্তব্যে কালি ও কলম-সম্পাদক আবুল হাসনাত বলেন, ‘সৃজন ও স্বরূপের সন্ধানের প্রত্যয় সামনে রেখে এই তিনদিনে সাহিত্যের বিভিন্ন বিষয়ে আমরা আলোচনা ও ভাববিনিময় করেছি। আমি বিশ্বাস করি, এই ভাববিনিময় ও সম্মিলন আমাদের ভাবনার বৃত্ত ও মননকে সম্প্রসারিত করেছে। যাঁরা এই সম্মেলনে সাহিত্যের নানা দিক নিয়ে যে প্রাণবন্ত আলোচনা করেছেন তাঁদের কাছে আমরা কৃতজ্ঞ।